Il-Ministeru għall-Edukazzjoni bi sħab mas-soċjetà ċivili u l-entitajiet edukattivi u ekonomiċi, nieda dalgħodu proċess ta’ kosultazzjoni biex jaġġorna l-istrateġija tal-edukazzjoni għal pajjiżna. Il-Ministru Evarist Bartolo qal li f’dan il-proċess ta’ konsultazzjoni jridu jaslu biex fuq medda ta’ 10 snin, jiġiferi bejn l-2014 u l-2024, intejbu s-sistema edukattiva tagħna b’tali mod u manjiera li l-istudenti tagħna jiżviluppaw il-potenzjal soċjali u personali tagħhom u jiksbu l-għarfien meħtieġ, il-ħiliet, il-kompetenzi u l-attitudnijiet xierqa. Il-Qafas għall-Istrateġija għall-Edukazzjoni f’Malta 2014-2024 għandu erba’ miri ewlenin li jaqblu mal-miri Ewropej u dinjija. Fost il-miri hemm li jitnaqqas l-iżbilanċ fir-riżultati tat-tagħlim bejn is-subien u l-bniet u bejn tfal li jmorru fi skejjel differenti; lijnaqqas l-għadd ta’studenti li jmorru ħażin fl-iskola filwaqt li jgħolli l-livell tallitteriżmu, in-numeriżmu, il-kompetenzafix-xjenza u t-teknoloġija, u li jżid l-għadd ta’ studenti li jirnexxu fl-iskola. Mira oħra ewlenija hi li jgħin lit-tfal li jkunu fir-riskju tal-faqar jew ġejjin minn ambjentsoċjoekonomiku mwiegħer jirnexxu fl-iskola u jnaqqas l-għadd ta’ studenti li jitilqu bikri mill-iskola  u li jiżdied l-għadd ta’ nies li jiksbu tagħlim tul il-ħajja u t-tagħlim tal-adulti.